พาณิชย์ลดราคาช่วยประชาชน 4 มุมเมือง lot 18 นำสินค้ากว่า 2,000 รายการ ลดราคาสูงสุดถึงร้อยละ 75
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังเป็นประธานเปิดโครงการพาณิชย์ลดราคา! ช่วยประชาชน 4 มุมเมือง Lot 18 ที่ลานหน้าศูนย์การค้าเซ็นทรัลพลาซ่า รัตนาธิเบศร์ ว่า ราคาสินค้าที่ปรับตัวสูงขึ้น เนื่องจากราคาน้ำมันโลก ทางกระทรวงพาณิชย์ จึงออกมาตรการ เพื่อช่วยลดภาระค่าครองชีพของประชาชน ให้ผู้ขายสินค้า ขายในราคาเท่าทุนจริง พร้อมตรึงราคาสินค้าเพื่อให้ทุกฝ่ายรับผลกระทบน้อยที่สุด ทั้งเกษตรกร ผู้ประกอบการและผู้บริโภค อีกทั้งงานในวันนี้ (13 พ.ค.65) ยังเป็นหนึ่งในมาตรการเพื่อแบ่งเบาภาระประชาชน ภายในงานมีสินค้าจำหน่ายมากกว่า 2,000 รายการ ซึ่งลดราคาถึงร้อยละ 75 ประกอบด้วยสินค้า 10 หมวดสำคัญ ได้แก่ หมวดอาหารสำเร็จรูป หมวดซอสปรุงรส หมวดสินค้าชำระร่างกาย หมวดซักล้าง หมวดของใช้ภายในบ้าน หมวดเครื่องแต่งกาย หมวดสินค้า OTOP หมวดเครื่องใช้ไฟฟ้า หมวดอาหารสดและหมวดผลไม้สดการจัดงานพาณิชย์ลดราคาช่วยประชาชน 4 มุมเมือง LOT 18 ได้จัดขึ้นที่เซ็นทรัล รัตนาธิเบศร์ จนถึงวันที่ 15 พฤษภาคม 2565 และ 3 ครั้งถัดไปที่ศูนย์เคหะชุมชนห้วยขวาง สนามฟุตบอลเคหะชุมชนร่มเกล้า และศูนย์ลานกีฬาบางขุนเทียน เคหะชุมชนธนบุรี 3 ทุกวันศุกร์ เสาร์ อาทิตย์ พร้อมทั้งเชิญชวนประชาชน หากพบเห็นการฉวยโอกาสขึ้นราคาสินค้า สามารถแจ้ง 1569 กรมการค้าภายใน เพื่อดำเนินการตามกฎหมาย